## Pravilnik o postupku homologacije motornih vozila s obzirom na sidrišta sigurnosnih pojaseva TPV119 (izdanje 01)

### NN 71/2008 (20.6.2008.), Pravilnik o postupku homologacije motornih vozila s obzirom na sidrišta sigurnosnih pojaseva TPV119 (izdanje 01)

# DRŽAVNI ZAVOD ZA MJERITELJSTVO

**2375**

Na temelju članka 275. stavak 3. Zakona o sigurnosti prometa na cestama
(»Narodne novine« broj 105/04) ravnatelj Državnog zavoda za mjeriteljstvo donosi

## PRAVILNIK

### O POSTUPKU HOMOLOGACIJE MOTORNIH VOZILA S OBZIROM NA SIDRIŠTA SIGURNOSNIH POJASEVA TPV 119 (Izdanje 01)\*

Članak 1.

Ovim pravilnikom uređuju se tehnički zahtjevi i postupak homologacije motornih
vozila1 s obzirom na njihova sidrišta sigurnosnih pojasa.

Članak 2.

Tehnički zahtjevi za sidrišta sigurnosnih pojasa dani su u točki 4. priloga I.
ovoga pravilnika, a postupak homologacije u točkama 2. i 3. priloga I. i članku
8. Pravilnika homologaciji tipa motornih vozila. Prilozi I., II. i III. čine
sastavni dio ovoga pravilnika.

Članak 3.

Tijelo za homologaciju vozila u smislu odredaba ovoga pravilnika je Državni
zavod za mjeriteljstvo (u daljnjemu tekstu: Zavod).

Članak 4.

Zavod će dodijeliti certifikat o homologaciji tipa vozila s obzirom na sidrišta
sigurnosnih pojasa prema obrascu u dodatku 4. priloga I. ako to vozilo
zadovoljava zahtjeve ovoga pravilnika.

Članak 5.

Nova vozila s obzirom na sidrišta sigurnosnih pojasa mogu se homologirati,
uvoziti i stavljati na tržište ako zadovoljavaju zahtjeve ovoga pravilnika i
njegovih priloga.

Članak 6.

Zavod može ovlasti pravnu ili fizičku osobu za obavljanje poslova tehničke
službe ako ta osoba ispunjava sljedeće uvjete:
– da zadovoljava zahtjeve norme HRN EN ISO/IEC 17025 za osposobljenost ispitnih
laboratorija
– da ima najmanje jednoga djelatnika školske spreme Vll/1 strojarskog smjera
– da može dokazati poznavanje metoda ispitivanja iz priloga II. ovoga
pravilnika.

Članak 7.

Odredbe članka 5. ovoga pravilnika stupaju na snagu:
– 1. listopada 2008. godine za homologaciju novih tipova vozila s obzirom na
sidrišta sigurnosnih pojasa
– 1. listopada 2009. godine za sva nova vozila koja se prvi put registriraju u
Republici Hrvatskoj
Za nova vozila prihvaćaju se i homologacije dodijeljene do 1. listopada 2008.
godine prema zahtjevima Pravilnika TPV 119 (izdanje 00).

Članak 8.

Od 1. listopada 2009. godine prestaje važiti Pravilnik o tehničkim zahtjevima i
postupku homologacije motornih vozila s obzirom na sidrišta sigurnosnih pojaseva
TPV 119 (izdanje 00) (»Narodne novine« br. 184/04 i 7/07).

Članak 9.

Ovaj pravilnik stupa na snagu osmoga dana od dana objave u »Narodnim novinama«

Klasa: 011-02/08-02/14
Urbroj: 558-04/2-08-1-AD
Zagreb, 9. lipnja 2008.

Ravnatelj
Državnog zavoda mjeriteljstvo
**Mirko Vuković, dipl. ing.**, v. r.

\_\_\_\_\_\_\_
\*Ovaj pravilnik preuzima sadržaj
Direktive Vijeća o sidrištima sigurnosnih pojasova u motornim vozilima
76/115/EEZ s uključenim izmjenama i dopunama u direktivama 81/575/EEZ,
82/318/EEZ, 90/629/EEZ, 96/38/EZ i 2005/41/EZ.
1 Definicija vozila dana je u članku 4. Pravilnika o homologaciji tipa motornih
vozila (»Narodne novine« br. 115/04), a kategorizacija u prilogu II. A istoga
pravilnika.

PRILOG I.

DEFINICIJE, ZAHTJEV ZA HOMOLOGACIJU, DODJELJIVANJE HOMOLOGACIJE, ZAHTJEVI,
ISPITIVANJA, SUKLADNOST PROIZVODNJE, UPUTE

1. DEFINICIJE
U smislu ovoga pravilnika:
1.1. *»tip vozila«* s obzirom na sidrišta sigurnosnih pojaseva označava kategoriju
vozila koja se međusobno ne razlikuju u bitnim obilježjima kao što su:
dimenzije, oblici i bitni materijali sastavnih dijelova strukture vozila ili
strukture sjedala ili drugog dijela vozila za koja su pričvršćena sidrišta
pojaseva;
1.2. *»sidrišta pojaseva«* znači dijelove strukture vozila ili strukture sjedala
ili bilo kojega drugog dijela vozila za koje su sklopovi sigurnosnih pojaseva
učvršćeni;
1.3. *»sigurnosni pojas«* (ili *»pojas sjedala«* ili *»pojas«*) označava sklop remena
uređaj sa sigurnosnom kopčom, napravama za namještanje i nastavcima za
prikapčanje koji se može pričvrstiti na vozilo a oblikovan je i izveden da bi se
ograničavanjem pokretljivosti korisnikova tijela smanjio rizik od ozljeđivanja
njegova korisnika, u slučaju sudara ili naglog usporenja vozila,. Takav se
uređaj općenito naziva »sklop pojasa«, a taj naziv također obuhvaća svaku
napravu za apsorpciju energije ili uvlačenje/zatezanje pojasa;
1.4. *»vodilica remena pojasa«* označava napravu koja mijenja položaj remena u
odnosu na korisnika sklopa pojasa;
1.5. *»djelotvorno sidrište pojasa«* označava točku koja se upotrebljava za
određivanje, kako je navedeno u točki 4.4, kuta svakoga dijela sigurnosnoga
pojasa u odnosu na korisnika, to jest točku za koju bi remen pojasa trebao biti
pričvršćen da bi se osigurao položaj pojasa jednak predviđenu položaju pojasa
pri njegovoj uporabi i koja može, a ne mora biti postojeće sidrište pojasa
ovisno o obliku krutoga dijela sigurnosnoga pojasa na mjestu njegova
pričvršćenja za sidrište pojasa, npr. u slučaju:
1.5.1. kad sigurnosni pojas sadržava kruti dio koji je pričvršćen za donje
sidrište pojasa i koji je nepomičan ili se može okretati, djelotvorno sidrište
pojasa za sve položaje namještanja sjedala jest točka u kojoj je remen pojasa
pričvršćen za taj kruti dio;
1.5.2. kad se vodilica remena pojasa upotrebljava na strukturi vozila ili
sjedala, srednja točka te vodilice na mjestu gdje remen pojasa izlazi iz
vodilice na strani korisnika pojasa smatrat će se djelotvornim sidrištim pojasa;
remen pojasa treba biti u pravcu između djelotvornog sidrišta pojasa i
korisnika;
1.5.3. kad pojas ide izravno od korisnika do uvlačnog mehanizma (retraktora)
pričvršćenog na strukturu vozila ili sjedala bez međuvodilice remena pojasa,
djelotvornim sidrištem pojasa smatrat će se točka u kojoj os koluta za namatanje
remena pojasa siječe ravninu koja prolazi kroz središnju crtu remena pojasa na
kolutu;
6.6. *»sjedalo«* označava strukturu koja može, a ne mora biti neodjeljiv dio od
strukture vozila, zajedno s opremom, namijenjenu za sjedenje jedne odrasle
osobe. Taj pojam obuhvaća pojedinačno sjedalo ili dio klupe za sjedenje
namijenjen za sjedenje jedne osobe;
1.6.1. *»prednje (suvozačevo) sjedalo«* označava bilo koje sjedalo kod kojeg se
»najizbočenija H-točka nalazi u uspravnoj poprečnoj ravnini, koja prolazi kroz
vozačevu R-točku ili ispred nje;
1.7. *»klupa za sjedenje«* označava strukturu zajedno s opremom, namijenjenu za
sjedenje najmanje dvije odrasle osobe;
1.8. *»skupina sjedala«* znači sjedalo tipa klupe ili sjedala koja su odvojena,
ali smještena jedno uz drugo (to jest pričvršćena tako da su prednja sidrišta
jednoga od tih sjedala u ravnini s prednjim ili stražnjim sidrištima ili između
sidrišta drugog sjedala) a namijenjena su za sjedenje jedne ili više odraslih
osoba;
1.9. prazno
1.10. *»tip sjedala«* znači kategoriju sjedala koja se međusobno ne razlikuju u
bitnim obilježjima kao što su:
1.10.1. oblik, dimenzije i materijali strukture sjedala
1.10.2. tipovi i dimenzije sustava za namještanje i svih sustava za učvršćenje
1.10.3. tip i dimenzije sidrišta pojasa na sjedalu, sidrišta sjedala i tomu
pripadnih dijelova strukture vozila;
1.11. *»sidrište sjedala«* označava sustav pomoću kojega je sklop sjedala učvršćen
za strukturu vozila, uključujući i tome pripadne dijelove strukture vozila;
1.12. *»sustav za namještanje«* označava napravu pomoću koje se sjedalo ili
njegovi dijelovi mogu namjestiti u položaj koji odgovara tjelesnoj građi
korisnika sjedala; ta naprava posebno treba omogućiti:
1.12.1. uzdužno pomicanje
1.12.2. uspravno pomicanje
1.12.3. kutno pomicanje
1.13. *»sustav za pomicanje«* znači napravu koja omogućuje da se sjedalo ili jedan
od njegovih dijelova pomakne uzdužno ili zakrene, bez čvrsta međupoložaja,
omogućujući lak pristup putnika prostoru iza sjedala;
1.14. *»sustav za učvršćenje«* označava bilo koju napravu koja osigurava da
sjedalo i njegovi dijelovi ostanu u bilo kojem položaju uporabe, a uključuje
naprave kojima se učvršćuje kako naslon sjedala u odnosu na sjedalo, tako i
sjedalo u odnosu na vozilo.
1.15. *»Referentno područje«* označava prostor između dviju uspravnih uzdužnih
ravnina 400 mm međusobno udaljenih i simetričnih s obzirom na H-točku, koji je
određen zakretanjem iz uspravnog u vodoravni položaj naprave ispitne glave
opisane u prilogu II. Pravilnika TPV 112. Napravu treba smjestiti kako je
opisano u tome prilogu i postaviti na najveću duljinu od 840 mm.
2. ZAHTJEV ZA HOMOLOGACIJU
2.1. Zahtjev za homologaciju tipa vozila prema članku 6.. Pravilnika o
homologaciji tipa motornih vozila s obzirom na sidrišta sigurnosnih pojaseva
treba podnijeti proizvođač vozila.
2.2. Uzorak za opisni dokument dan je u dodatku 3.
2.3. Proizvođač treba dostaviti tehničkoj službi ili vozilo koje predstavlja tip
vozila za koji je zatražena homologacija ili dijelove vozila koje tehnička
služba odgovorna za provedbu homologacijskih ispitivanja smatra bitnim za
ispitivanja sidrišta pojaseva.
3. HOMOLOGACIJA
3.1. Ako su zadovoljeni postavljeni zahtjevi treba se dodijeliti homologacija
tipa prema članku 9.
3.2. Uzorak certifikata o homologaciji tipa dan je u dodatku 4.
3.3. Homologacijski broj u skladu s prilogom VII. Pravilnika o homologaciji
vozila treba se dodijeliti svakomu tipu vozila koji je homologiran. Isti se broj
ne smije dodijeliti drugomu tipu vozila.
4. ZAHTJEVI
4.1. Definicije (vidi prilog I.)
1.1.1. Točka H je referentna točka kako je definirano u točki 1.1. priloga III.
Pravilnika TPV 132 koja mora biti određena u skladu s postupkom navedenim u tom
pravilniku.
4.1.1.1. Točka H’ je referentna točka koja odgovara H-u kako je definirano u
točki 4.1.1. i koju treba odrediti za sve uobičajene položaje u kojima se
sjedalo upotrebljava.
4.1.1.2. Točka R je referentna točka sjedala definirana u točki 1.2. priloga
III. Pravilnika TPV 132.
4.1.2. Referentna crta je pravac kako je definirano u točki 3.4. priloga III.
Pravilnika TPV 132.
4.1.3. Točke L1 i L2 donja su djelotvorna sidrišta pojasova.
4.1.4. Točka C je točka smještena 450 mm uspravno iznad točke R. Međutim, ako
udaljenost S, koja je određena u stavku 4.1.6, nije manja od 280 mm i ako je
proizvođač odabrao alternativnu formulu BR = 280 mm + 0,8 S, koja je određena u
stavku 4.4.4.3, tada uspravni razmak između točaka C i R treba biti 500 mm.
4.1.5. Kutovi α1 i α2 odnosni su kutovi između vodoravne ravnine i ravnina koje
su okomite na srednju uzdužnu ravninu vozila i koje prolaze kroz točku H i točke
L1 i L2.
4.1.6. S je udaljenost u milimetrima djelotvornih gornjih sidrišta pojasa od
referentne ravnine P koja je usporedna sa srednjom uzdužnom ravninom vozila i
koja je određena kako slijedi:
4.1.6.1. ako je sjedaće mjesto dobro određeno oblikom sjedala, ravnina P je
središnja ravnina toga sjedala;
4.1.6.2. ako se sjedaće mjesto ne može dobro odrediti:
4.1.6.2.1. ravnina P za vozačevo sjedalo jest uspravna ravnina usporedna sa
srednjom uzdužnom ravninom vozila koja prolazi kroz središte kola upravljača u
ravnini obruča kola upravljača, kad je kolo upravljača, ako se može namještati,
u svojem srednjem položaju;
4.1.6.2.2. ravnina P za prednjega vanjskog putnika (suvozača) simetrična je s
onom za vozača;
4.1.6.2.3. ravnina P za stražnje vanjsko sjedaće mjesto ona je ravnina koju je
odredio proizvođač pod uvjetom da su poštovana sljedeća ograničenja za razmak A
između srednje uzdužne ravnine vozila i ravnine P:
A ≥ 200 mm ako je klupa za sjedenje oblikovana i izvedena samo za dva putnika
A ≥ 300 mm ako je klupa za sjedenje oblikovana i izvedena za više od dva
putnika.
4.2. Opći zahtjevi
4.2.1. Sidrišta za sigurnosne pojasove trebaju se tako oblikovati, izraditi i
smjestiti:
1.1.1.1. da omogućuju ugradbu prikladnoga sigurnosnog pojasa. Sidrišta pojasova
prednjih vanjskih sjedaćih mjesta trebaju biti prikladna za sigurnosne pojaseve
koji sadržavaju uvlačni mehanizam i kolut, uzimajući posebno u obzir značajke
čvrstoće sidrišta pojaseva, ako proizvođač ne isporučuje vozilo opremljeno
drugim tipovima sigurnosnih pojaseva koji uključuju uvlačne mehanizme. Ako su
sidrišta prikladna samo za određene tipove sigurnosnih pojaseva, ti se tipovi
trebaju navesti u obrascu spomenutu u točki 3.1.;
4.2.1.2. da smanjuju na najmanju mjeru rizik od iskliznuća remena kad se on
pravilno upotrebljava;
4.2.1.3. da smanjuju na najmanju mjeru rizik od oštećenja remena sigurnosnoga
pojasa kod dodira s oštrim krutim dijelovima strukture vozila ili sjedala.
4.2.2. Za sidrišta sigurnosnih pojaseva koja zauzimaju različite položaje da bi
omogućili osobama ući u vozilo te za vezanje (držanje) osoba u vozilu, zahtjeve’
ovoga pravilnika treba primijeniti na sidrišta pojasova u djelotvornom položaju
privezivanja.
4.3. Najmanji broj potrebnih sidrišta pojasa (vidi dodatak 1).
4.3.1. Vozila kategorija M1, M2 (razreda III. ili B) i M3 (razreda III. ili B) i
N moraju biti opremljena sigurnosnim pojasima koji zadovoljavaju zahtjeve ovoga
pravilnika.
4.3.2. Najmanji broj sidrišta sigurnosnoga pojasa za svako sjedeće mjesto koje
je usmjereno prema naprijed odnosno prema natrag treba biti kako je određeno u
dodatku 1.
4.3.3. Međutim, za vanjska sjedeća mjesta, osim prednjih, u vozilima kategorije
M1, koja su prikazana u dodatku 1. i označena znakom Ø, dopuštena su dva donja
sidrišta ako postoji prolaz između sjedala i najbliže bočne stjienke vozila
predviđen za pristup putnika u druge dijelove vozila. Prostor između sjedala i
bočne stijenke vozila smatra se prolazom, ako je razmak između bočne stijenke,
sa svim zatvorenim vratima, i uspravne uzdužne ravnine koja prolazi kroz
središnju crtu dotičnog sjedala, – izmjeren od R-točke okomito na srednju
uzdužnu ravninu vozila, veći od 500 mm.
4.3.4. Za prednja srednja sjedaća mjesta prikazana u dodatku 1. i označena
znakom \*, dva donja sidrišta smatrat će se odgovarajućim kad je vjetrobransko
staklo smješteno izvan referentnoga područja određena u prilogu II. Pravilnika TPV 112; ako je vjetrobransko staklo smješteno izvan referentnog područja,
zahtijevaju se tri sidrišta.
S obzirom na sidrišta pojasa vjetrobransko staklo smatra se dijelom referentnog
područja ako je u stanju biti u statičkome dodiru s ispitnom napravom u skladu s
metodom opisanom u prilogu II. Pravilnika TPV 112.
4.3.5. Za sva sjedaća mjesta prikazana u dodatku 1. i označena znakom #, svako
izloženo sjedaće mjesto, kako je određeno u točki 4.3.6, mora biti opremljeno
dvama donjim sidrištima.
4.3.6. »Izloženo sjedaće mjesto« jest ono sjedaće mjesto kad nema »zaštitnoga
zaslona« ispred sjedala unutar prostora koji je određen na sljedeći način:
– između dviju vodoravnih ravnina, jedne kroz H-točku i druge 400 mm iznad nje
– između dviju uspravnih uzdužnih ravnina koje su simetrične u odnosu na H-točku
i međusobno udaljene 400 mm
– iza poprečne uspravne ravnine udaljene 1,30 m od H-točke.
U smislu toga zahtjeva »zaštitni zaslon« označava površinu odgovarajuće čvrstoće
koja se ne smatra prekinutom ako se kugla promjera 165 mm geometrijski projicira
u uzdužnome vodoravnom smjeru kroz bilo koju točku gore definirana prostora i
kroz središte kugle, a u zaštitnome zaslonu nema otvora kroz koji bi
geometrijska projekcija kugle mogla proći.
Sjedalo se smatra »izloženim sjedaćim mjestom« ako zaštitni zasloni unutar gore
definirana prostora imaju zajedno površinu manju od 800 cm2.
4.3.7. Za svako sjedaće mjesto koje je u dodatku 1. označeno simbolom ] trebaju
se predvidjeti tri sidrišta osim ako nije ispunjen jedan od sljedećih uvjeta:
– neposredno ispred predmetnog sjedaćeg mjesta nalazi se sjedalo ili drugi
dijelovi vozila koji su u skladu sa točkom 3.5. iz dodatka 1. priloga III.
Pravilnika TPV 115; ili
– ni jedan se dio vozila ne nalazi u referentnome području niti tijekom gibanja
vozila u to područje može dospjeti; ili
– dijelovi vozila unutar navedena referentnoga područja u skladu su sa
zahtjevima apsorpcije energije navedenim u dodatku 6. priloga III. Pravilnika
TPV 115,
u kojem slučaju mogu biti predviđena dva sidrišta.
4.3.8. Sidrišta za pojase ne zahtijevaju se za sjedala previđena samo za uporabu
kad vozilo miruje, kao i za sjedala bilo kojeg vozila na koje se ne primjenjuju
točke 4.3.1. do 4.3.5. Ako je vozilo opremljeno sidrištima za takva sjedala, ta
sidrištima moraju zadovoljavati odredbe ovoga pravilnika Međutim, sidrišta
predviđena samo za uporabu zajedno s pojasom za osobe sa smanjenom
pokretljivošću ili nekim drugim sustavom držanja koji se navodi drugom i trećem
stavku članka 1. Pravilnika TPV 131.00 ne moraju zadovoljavati zahtjeve ovoga
pravilnika pod uvjetom da su konstruirana i proizvedena prema nacionalnim
zakonskim zahtjevima te da osiguravaju najveću stvarnu razinu sigurnosti.
4.3.9. Kad je riječ o gornjemu katu vozila na kat, zahtjevi za srednje prednje
sjedaće mjesto trebaju se primijeniti također i na vanjska prednja sjedaća
mjesta.
4.3.10. Kad je riječ o sjedalima koja se mogu zakrenuti ili postaviti u druge
smjerove, za uporabu kad vozilo miruje, zahtjevi iz stavka 4.3.1. trebaju se
primijeniti samo na one smjerove koji su određeni za uobičajenu uporabu kad se
vozilo giba cestom, a u skladu s ovim pravilnikom. Odgovarajuća napomena o ovome
treba biti uključena u opisni dokument.
4.4. Položaj sidrišta pojasova
4.4.1. Položaj sidrišta pojasova kako je utvrđeno u točki 4.3., mora zadovoljiti
sljedeće zahtjeve.
4.4.2. Općenito
4.4.2.1. Sidrišta pojasova za svaki pojedini pojas mogu se smjestiti u cijelosti
u strukturu vozila, strukturu sjedala ili kojega drugog dijela vozila ili se
mogu raspodijeliti između tih položaja.
4.4.2.2. Svako pojedino sidrište pojasa može se upotrijebiti za pričvršćenje
krajeva dvaju susjednih sigurnosnih pojaseva pod uvjetom da su zadovoljeni
zahtjevi za ispitivanje.
4.4.3. Položaj djelotvornih donjih sidrišta pojasa (vidi dodatak 2)
4.4.3.1. Prednja sjedala, vozila kategorije M1
U motornim vozilima kategorije M1 kut α1 (na strani gdje se ne nalazi kopča
pojasa) treba biti unutar područja od 30° do 80°, a kut α2 (na strani na kojoj
se nalazi kopča pojasa) treba biti unutar područja od 45° do 80°. Oba zahtjeva
za kutove vrijede za sve uobičajene položaje uporabe prednjih sjedala u vožnji.
Kad je najmanje jedan od kutova α1 i α2 stalan u svim uobičajenim položajima
uporabe, njegova vrijednost treba biti 60° ± 10°.
A slučaju sjedala koja se mogu namještati s napravom za namještanje, kako je
opisano u stavku 1.12, s kutom nagiba naslona sjedala manjim od 20° (vidi sliku
1., priloga III.), kut α1 može biti ispod najmanje gore određene vrijednosti
(30°) pod uvjetom da ni u jednome uobičajenu položaju uporabe nije manji od 20°.
4.4.3.2. Stražnja sjedala, vozila kategorije M1
U motornim vozilima kategorije M1 kutovi α1 i α2 trebaju biti unutar područja od
30° do 80° za sva stražnja sjedala. Ako se stražnja sjedala mogu namještati,
gore navedeni kutovi vrijede za sve uobičajene položaje uporabe stražnjih
sjedala u vožnji.
4.4.3.3. Prednja sjedala, vozila kategorija koje nisu M1
U motornim vozilima kategorija koje nisu M1 kutovi α1 i α2 moraju biti između
30° i 80° za sve uobičajene položaje uporabe prednjih sjedala u vožnji. Kad je u
slučaju prednjih sjedala u vozilima čija najveća dopuštena masa ne prelazi 3,5
tona barem jedan od kutova α1 i α2 stalan u svim uobičajenim položajima uporabe,
njegova vrijednost treba biti 60° ± 10°.
4.4.3.4. Stražnja sjedala i posebna prednja ili stražnja sjedala vozila koja
nisu M1
U vozilima kategorija koje nisu M1, u slučaju:
– klupa za sjedenje,
– sjedala koja se mogu namještati (prednja i stražnja) napravom za namještanje,
kako je opisano u točki 1.12, s kutom naslona sjedala manjim od 20° (vidi sliku
1., prilog III.) i
– ostalih stražnjih sjedala,
kutovi α1 i α2 mogu biti između 20° i 80° u bilo kojemu uobičajenu položaju
uporabe. Kad je u slučaju prednjih sjedala u vozilima čija najveća dopuštena
masa ne prelazi 3,5 tona barem jedan od kutova α1 i α2 stalan u svim uobičajenim
položajima uporabe, njegova vrijednost treba biti 60° ± 10°. U slučaju sjedala
koja nisu prednja sjedala u vozilima kategorija M2 i M3, kutovi α1 i α2 trebaju
biti između 45° i 90° za sve uobičajene položaje uporabe.
4.4.3.5. Razmak između dviju uspravnih ravnina usporednih sa srednjom uzdužnom
ravninom sjedala, pri čemu svaka prolazi kroz različito jedno ili dva
djelotvorna donja sidrišta L1 i L2 istoga pojasa sjedala, treba biti ne manji od
350 mm.
Srednja uzdužna ravnina sjedala treba prolaziti između točaka L1 i L2 te treba
biti udaljena najmanje 120 mm od tih točaka.
4.4.4. Položaj djelotvornih gornjih sidrišta pojasova
4.4.4.1. Ako je upotrijebljena vodilica remena pojasa ili slična naprava koja
utječe na smještaj djelotvornoga gornjeg sidrišta pojasa, taj smještaj treba
odrediti na uobičajeni način uzimajući u obzir položaj sidrišta kad uzdužna
središnja crta remena pojasa prolazi kroz točku J1, koja je određena postupno iz
točke R sljedećim trima odsječcima:
RZ, koji je odsječak referentne crte duljine 530 mm izmjeren od točke R prema
gore
ZX, koji je odsječak duljine 120 mm okomit na srednju uzdužnu ravninu vozila
izmjeren od točke Z u pravcu sidrišta
XJ1, koji je odsječak duljine 60 mm okomit na ravninu određenu odsječcima RZ i
ZX izmjeren od točke X prema naprijed.
Točka J2 određena je simetrično točki J1 s obzirom na uzdužnu uspravnu ravninu
koja prolazi kroz referentnu crtu, opisanu u točki 4.1.2, lutke smještene u
sjedalo koje se razmatra. Kad je izvedba za vozila s dvoja vrata upotrijebljena
da bi se omogućio pristup prednjim i stražnjim sjedalima, a gornje sidrište je
postavljeno u položaj »B«, sustav mora biti tako oblikovan i izveden da ne
priječi ulazak u vozilo ili izlazak iz vozila
4.4.4.2. Djelotvorno gornje sidrište pojasa mora ležati ispod ravnine FN koja
prolazi okomito na srednju uzdužnu ravninu sjedala i koja s referentnom crtom
čini kut od 65°. Taj kut može biti smanjen na 60° kad je riječ o stražnjim
sjedalima. Ravnina FN mora biti tako smještena da presijeca referentnu crtu u
točki D, tako da je DR = 315 mm + 1,8 S. Međutim, kad je S ≤ 200 mm, tada mora
biti DR = 675 mm.
4.4.4.3. Djelotvorno gornje sidrište pojasa mora ležati iza ravnine FK koja
prolazi okomito na srednju uzdužnu ravninu sjedala i koja presijeca referentnu
crtu pod kutom od 120° u točki B, tako da je BR = 260 mm + S. Ako je S ≥ 280 mm,
proizvođač može po vlastitoj volji upotrijebiti izraz BR = 260 mm + 0,8 S.
4.4.4.4. Vrijednost S ne smije biti manja od 140 mm.
4.4.4.5. Djelotvorno gornje sidrište pojasa treba smjestiti iza uspravne ravnine
koja je okomita na srednju uzdužnu ravninu vozila i koja prolazi kroz točku R,
kako je prikazano u prilogu III.
4.4.4.6. Djelotvorno gornje sidrište pojasa treba smjestiti iznad vodoravne
ravnine koja prolazi kroz točku C, koja je određena u točki 4.1.4.
4.4.4.7. Uz gornje sidrište pojasa određeno u točki 4.3.1. mogu se predvidjeti i
druga djelotvorna gornja sidrišta ako je zadovoljen jedan od sljedećih uvjeta:
4.4.4.7.1. Dodatna sidrišta zadovoljavaju zahtjeve navedene u točkama 4.4.4.1.
do 4.4.4.6.
4.4.4.7.2. Dodatna se sidrišta mogu upotrijebiti bez pomoći alata, zadovoljavaju
zahtjeve navedene u točkama 4.4.4.5. i 4.4.4.6. i smještena su u jedno od
područja određenih pomicanjem područja prikazana na slici 1. u prilogu III., za
80 mm prema gore ili prema dolje u uspravnome pravcu.
4.4.4.7.3. Sidrište je namijenjeno (sidrišta su namijenjena) za zatezanje
ramenog pojasa, zadovoljava (zadovoljavaju) zahtjeve navedene u točki 4.4.4.6,
leži (leže) iza poprečne ravnine koja prolazi kroz referentnu crtu i smješteno
je (smještena su):
4.4.4.7.3.1. ako je riječ o jednome sidrištu, u području koje je zajedničko
dvama diedrima (kutnim površinama) određenim uspravnim pravcima koji prolaze
kroz točke J1 i J2, kako je određeno u točki 4.4.4.1, i čiji su vodoravni
presjeci prikazani na slici 2. u prilogu III.;
4.4.4.7.3.2. ako je riječ o dvama sidrištima, u bilo kojem prikladnom gore
navedenu diedru, pod uvjetom da ni jedno sidrište nije više od 50 mm udaljeno od
simetrično smještenoga zrcalnog položaja drugog sidrišta u odnosu na ravninu P,
određenu u točki 4.1.6, sjedala koje se razmatra.
4.5. Dimenzije navojnih rupa sidrišta pojasova
1.1.1. Sidrište pojasa treba imati provrt s navojem od 11,11 mm (7/16 in) 20 UNF
2B.
4.5.2. Ako je proizvođač opremio vozilo sigurnosnim pojasevima koji su
pričvršćeni za sva sidrišta propisana za dotično sjedalo, ta sidrišta ne trebaju
zadovoljiti zahtjev određen u točki 4.5.1 pod uvjetom da su u skladu s ostalim
odredbama ovoga pravilnika. K tomu se ni zahtjev naveden u točki 4.5.1. ne
primjenjuje na dodatna sidrišta koja zadovoljavaju uvjet određen u točki
4.4.4.7.3.
4.5.3. Mora biti moguće odvojiti sigurnosni pojas od sidrišta bez bilo kakva
oštećenja sidrišta.
5. ISPITIVANJE
5.1. Općenito
5.1.1. Uz uvjet primjene odredaba točke 5.2. i na zahtjev proizvođača:
5.1.1.1. ispitivanja se mogu obaviti na strukturi vozila ili na u cijelosti
dovršenom vozilu;
5.1.1.2. Ispitivanja se mogu ograničiti na sidrišta koja pripadaju samo jednom
sjedalu ili jednoj skupini sjedala pod uvjetom da:
– dotična sidrišta imaju iste strukturne značajke kao i sidrišta koja pripadaju
drugim sjedalima ili skupinama sjedala, i
– kad su takva sidrišta u cijelosti ili djelomično postavljena na sjedalo ili
skupinu sjedala, strukturne značajke sjedala ili skupine sjedala iste su kao i
one za druga sjedala ili skupine sjedala.
5.1.1.3. prozori i vrata mogu a ne moraju biti ugrađeni i /ili zatvoreni;
5.1.1.4. može se ugraditi svaki dio opreme predviđen tipom vozila, a koji
vjerojatno pridonosi čvrstoće vozila.
5.1.2. Sjedala se trebaju ugraditi i treba ih smjestiti u položaj za vožnju ili
uporabu, koji je odabrala tehnička služba koja obavlja homologacijska
ispitivanja, a koji daje najnepovoljnije uvjete s obzirom na čvrstoću sustava.
Položaj se sjedala treba navesti u izvještaju o ispitivanju. Naslon sjedala, ako
se njegov nagib može namještati, treba učvrstiti kako je odredio proizvođač ili,
u nedostatku takve odredbe, u položaj koji odgovara djelotvornomu kutu naslona
koji je što je moguće bliži 25° za vozila kategorija M1 i N1, odnosno 15° za
vozila svih ostalih kategorija.
5.2. Pričvršćenje vozila
5.2.1. Metoda upotrijebljena za pričvršćenje vozila tijekom ispitivanja ne smije
biti takva da pojačava sidrišta pojasa ili područja oko sidrišta ili da smanjuje
uobičajene deformacije strukture.
5.2.2. Naprava za pričvršćenje smatrat će se zadovoljavajućom ako ne prouzročuje
nikakav učinak na područje koje se proteže preko cijele širine strukture i ako
su vozilo ili struktura blokirani ili učvršćeni na udaljenosti ne manjoj od 500
mm ispred sidrišta pojasa koje se ispituje i držani ili učvršćeni na udaljenosti
ne manjoj od 300 mm iza tog sidrišta.
5.2.3. Preporučuje se da struktura leži na potpornjima raspoređenim približno u
liniji s osovinom kotača ili, ako to nije moguće, u liniji s točkama
pričvršćenja ovjesa.
5.2.4. Ako se upotrebljava metoda ispitivanja drukčija od propisane u točkama
5.2.1. i 5.2.3. ovoga pravilnika, moraju se dati dokazi o njezinoj
istovrijednosti
5.3. Zahtjevi za opća ispitivanja
5.3.1. Sva se sidrišta pojasa iste skupine sjedala trebaju ispitati istodobno.
Međutim, ako postoji opasnost da nesimetrično opterećivanje sjedala i/ili
sidrišta može prouzročiti kvarove, može se obaviti dodatno ispitivanje s
nesimetričnim opterećivanjem.
5.3.2. Vučna se sila treba primijeniti u pravcu koji odgovara sjedećem mjestu
pod kutom od 10° ± 5° iznad vodoravne ravnine usporedne sa srednjom uzdužnom
ravninom vozila.«
5.3.3. Puno se opterećenje treba postići što je brže moguće. Sidrišta pojasa
moraju izdržati propisano opterećenje ne manje od 0,2 sekunde.
5.3.4. Vučne naprave koje se upotrebljavaju pri ispitivanjima opisane su u točki
5.4. dolje i prikazane u prilogu III.
5.3.5. Sidrišta pojasa za sjedala za koja su predviđena gornja sidrišta pojasa
trebaju se ispitati pod sljedećim uvjetima:
5.3.5.1. Prednja vanjska sjedala:
Sidrišta pojasa trebaju se podvrgnuti ispitivanju propisanom u točki 5.4.1, pri
kojemu se opterećenja na njih prenose pomoću naprave koja reproducira geometriju
sigurnosnoga pojasa s tri točke opremljenog uvlačnim mehanizmom s koloturom ili
vodilicom remena pojasa na gornjemu sidrištu pojasa. K tomu, ako je broj
sidrišta veći od propisana u točki 4.3, ta se sidrišta trebaju podvrgnuti
ispitivanju navedenu u točki 5.4.5, pri kojemu se opterećenja na sidrišta
prenose pomoću naprave koja reproducira geometriju tipa sigurnosnoga pojasa
kakav se predviđa pričvrstiti na ta sidrišta.
5.3.5.1.1. Kad uvlačni mehanizam nije pričvršćen na zahtijevano vanjsko donje
sidrište pojasa ili kad je uvlačni mehanizam pričvršćen na gornje sidrište
pojasa, donja sidrišta pojasa trebaju se također podvrgnuti ispitivanju
propisanu u točki 5.4.3.
5.3.5.1.2. U slučajevima predviđenim u točki 5.3.5.1.1 ispitivanja propisanu u
točkama 5.4.1. i 5.4.3. mogu se obaviti na dvije različite strukture ako to
zahtijeva proizvođač.
5.3.5.2. Stražnja vanjska sjedala i sva srednja sjedala:
Sidrišta pojasa trebaju se podvrgnuti ispitivanju propisanom u točki 5.4.2, pri
kojemu se opterećenja na njih prenose pomoću naprave koja reproducira geometriju
sigurnosnoga pojasa s tri točke bez uvlačnog mehanizma te ispitivanju propisanom
u točki 5.4.3, pri kojemu se opterećenja na dva donja sidrišta pojasa prenose
pomoću naprave koja reproducira geometriju preklopnoga pojasa. Ta dva
ispitivanja mogu se obaviti na dvije različite strukture ako to zahtijeva
proizvođač.
5.3.5.3. Ako proizvođač opremi svoje vozilo sigurnosnim pojasevima, odgovarajuća
se sidrišta pojasova mogu, na zahtjev proizvođača podvrgnuti samo onomu
ispitivanju pri kojemu se opterećenja na njih prenose pomoću naprave koja
reproducira geometriju onoga tipa pojaseva koji će biti pričvršćeni na ta
sidrišta.
5.3.6. Ako gornja sidrišta pojasa nisu predviđena za vanjska sjedala i za
srednja sjedala, donja sidrišta pojasa trebaju se podvrgnuti ispitivanju
propisanu u točki 5.4.3, pri kojemu se opterećenja na ta sidrišta prenose pomoću
naprave koja reproducira geometriju preklopnoga pojasa.
5.3.7. Ako je vozilo oblikovano i izvedeno za prihvaćanje drugih naprava, koje
ne omogućuju da se remeni pojasa mogu izravno pričvrstiti na sidrišta pojasa bez
posredovanja kolotura ili drugih sličnih naprava, ili ako te naprave zahtijevaju
dodatna sidrišta uz ona navedena u točki 4.3, sigurnosni pojas ili sklop od
žica, kolotura ili druge slične naprave koje čine opremu sigurnosnoga pojasa
trebaju se pričvrstiti pomoću takve naprave na sidrišta pojasa u vozilu, a
sidrišta pojasa trebaju se, prema potrebi, podvrgnuti ispitivanjima propisanim u
točki 5.4.
5.3.8. Može se upotrijebiti metoda ispitivanja drukčija od onih propisanih u
točki 5.3, ali se moraju dati dokazi o njezinoj istovrijednosti.
5.4. Zahtjevi za posebna ispitivanja
*5.4.1. Ispitivanje izvedbe pojasa s tri točke koji sadržava uvlačni mehanizam s
remenicom ili vodilicom remena pojasa na gornjem sidrištu pojasa*5.4.1.1. Posebna remenica ili vodilica za žicu ili remen pojasa, prikladni za
prijenos opterećenja s vučne naprave, ili kolotur ili vodilica remena pojasa
koje je dostavio proizvođač, trebaju se postaviti na gornje sidrište pojasa.
5.4.1.2. Za vozila kategorija M1 i N1 ispitno opterećenje od 1350 daN ± 20 daN
treba se uspostaviti pomoću vučne naprave (vidi sliku 2., priloga III.) koja je
pričvršćena na sidrišta toga istog pojasa pomoću naprave koja reproducira
geometriju gornjeg remena torza istoga takvoga sigurnosnog pojasa.
Za vozila kategorija M2 i N2 ispitno opterećenje treba biti 675 daN ± 20 daN.
Za vozila kategorija M3 i N3 ispitno opterećenje treba biti 450 daN ± 20 daN.
5.4.1.3. Za vozila kategorija M1 i N1 u isto se vrijeme vučna sila od 1350 daN ±
20 daN treba uspostaviti na vučnoj napravi (vidi sliku 1., prilog III.) koja je
pričvršćena na dva donja sidrišta pojasa.
Za vozila kategorija M2 i N2 to ispitno opterećenje treba biti 675 daN ± 20 daN.
Za vozila kategorija M3 i N3 to ispitno opterećenje treba biti 450 daN ± 20 daN.
5.4.2. Ispitivanje izvedbe pojasa s tri točke bez uvlačnog mehanizma ili s
uvlačnim mehanizmom na gornjemu sidrištu pojasa
5.4.2.1. Za vozila kategorija M1 i N1 ispitno opterećenje od 1350 daN ± 20 daN
treba se uspostaviti na vučnoj napravi (vidi sliku 2., priloga III.) koja je
pričvršćena na gornje sidrište pojasa i na nasuprotno donje sidrište istoga
pojasa uporabom, uvlačnog mehanizma učvršćena na gornje sidrište pojasa, ako ga
je dostavio proizvođač
Za vozila kategorija M2 i N2 to ispitno opterećenje treba biti 675 daN ± 20 daN.
Za vozila kategorija M3 i N3 to ispitno opterećenje treba biti 450 daN ± 20 daN.
5.4.2.2. Za vozila kategorija M1 i N1 u isto se vrijeme vučna sila od 1350 daN ±
20 daN treba uspostaviti na vučnoj napravi (vidi sliku 1., priloga III.), koja
je pričvršćena na donja sidrišta pojasa.
Za vozila kategorija M2 i N2 to ispitno opterećenje treba biti 675 daN ± 20 daN.
Za vozila kategorija M3 i N3 to ispitno opterećenje treba biti 450 daN ± 20 daN.
5.4.3. Ispitivanje izvedbe preklopnoga pojasa
Za vozila kategorija M1 i N1 ispitno opterećenje od 2225 daN ± 20 daN treba se
uspostaviti na vučnoj napravi (vidi sliku 1., prilog III.), koja je pričvršćena
na dva donja sidrišta pojasa.
Za vozila kategorija M2 i N2 to ispitno opterećenje treba biti 1110 daN ± 20
daN.
Za vozila kategorija M3 i N3 to ispitno opterećenje treba biti 740 daN ± 20 daN.
5.4.4. Ispitivanje sidrišta pojasa smještenih u cijelosti u strukturu sjedala
ili raspodijeljenih između strukture vozila i strukture sjedala
5.4.4.1. Ispitivanja navedena u točkama 5.4.1, 5.4.2. i 5.4.3. trebaju se, prema
potrebi, obaviti tako da svako sjedalo i svaka skupina sjedala bude istodobno
opterećena silom koja je više navedena.
5.4.4.2. Opterećenja navedena u točkama 5.4.1, 5.4.2. i 5.4.3. trebaju se
dopuniti silom dvadeset puta većom od težine cjelokupnog sjedala. U slučaju
vozila kategorija M2 i N2 ta sila mora biti deset puta veća od težine
cjelokupnoga sjedala; za vozila kategorija M3 i N3 ona mora biti 6,6 puta veća
od težine cjelokupnoga sjedala.
5.4.6. Ispitivanje u slučaju sjedala okrenutih prema natrag:
5.4.6.1. Točke sidrenja trebaju se ispitati, prema potrebi, u skladu sa silama
propisanim u točkama 5.4.1, 5.4.2. ili 5.4.3. U svakome slučaju ispitno
opterećenje treba odgovarati opterećenju propisanu za vozila kategorija M3 ili
N3.
5.4.6.2. Ispitno opterećenje treba biti usmjereno prema naprijed u odnosu na
dotično sjedaće mjesto, u skladu s postupkom propisanim u stavku 5.3.
5.4.5. Ispitivanje izvedbe pojasa posebnoga tipa
5.4.5.1. Ispitno opterećenje od 1350 daN ± 20 daN treba se uspostaviti na vučnoj
napravi (vidi sliku 2., priloga III) koja je pričvršćena na sidrišta istoga
takvog sigurnosnog pojasa pomoću naprave koja reproducira geometriju gornjeg
remena (gornjih remena) torza.
5.4.5.2. Za vozila kategorija M1 i N1 u isto se vrijeme vučna sila od 1350 daN ±
20 daN treba uspostaviti na vučnoj napravi (vidi sliku 3., priloga III.) koja je
pričvršćena na dva donja sidrišta pojasa.
Za vozila kategorija M2 i N2 to ispitno opterećenje treba biti 675 daN ± 20 daN.
Za vozila kategorija M3 i N3 to ispitno opterećenje treba biti 450 daN ± 20 daN.
5.5. Rezultati ispitivanja
5.5.1. Sva sidrišta pojasa trebaju biti sposobna podnijeti ispitivanje propisano
točkama 5.3. i 5.4. Trajna deformacija, uključujući djelomičan lom bilo kojeg
sidrišta ili okolnoga područja, ne treba predstavljati loš ishod ispitivanja ako
je zahtijevana sila izdržala propisano vrijeme. Tijekom ispitivanja moraju se
poštovati najmanje međusobne udaljenosti djelotvornih donjih sidrišta pojasa
određene u točki 4.4.3.3. i zahtjevi iz točaka 4.4.4.6. i 4.4.4.7 za djelotvorna
gornja sidrišta pojasa.
5.5.2. U vozilima u kojima se upotrebljavaju takve naprave, naprave za pomicanje
i učvršćenje koje omogućuju putnicima na svim sjedalima izlaženje iz vozila
moraju nakon uklanjanja vučne sile još uvijek biti upravljive rukom.
5.5.3. Nakon ispitivanja treba zabilježiti svako oštećenje na sidrištima pojasa
i strukturama koje su podnosile opterećenje.
5.5.4. Iznimno, gornja sidrišta koja su postavljena na jedno ili više sjedala u
vozilima kategorije M2 s najvećom dopuštenom masom iznad 3,5 tone i M3, koja
zadovoljavaju zahtjeve iz priloga III. Pravilnika TPV 115, ne trebaju
zadovoljavati zahtjeve iz točke 5.5.1. s obzirom na sukladnost s točkom 4.4.4.6.
Pojedinosti o dotičnome sjedalu (dotičnim sjedalima) trebaju se navesti u
dodatku certifikatu o homologaciji tipa navedenom dodatku 4.
6. SUKLADNOST PROIZVODNJE
6.1. Opće je pravilo da se mjere za osiguravanje sukladnosti proizvodnje trebaju
poduzeti u skladu s odredbama navedenim u člancima 29. do 32. Pravilnika o
homologaciji tipa motornih vozila.
6.2. Kao opće pravilo vrijedi da se te provjere trebaju ograničiti na obavljanje
mjerenja. Međutim, ako je potrebno, vozila se mogu podvrgnuti ispitivanjima koja
su u skladu sa zahtjevima točke 5.
7. PREINAKE TIPA I IZMJENE ILI DOPUNE HOMOLOGACIJA
7.1. U slučaju preinaka tipa treba primijeniti odredbe članka 16. i 17.
Pravilnika o homologaciji tipa motornih vozila.
8. UPUTE
Za svako vozilo koje je sukladno homologiranomu tipu, proizvođač treba u uputama
za uporabu vozila jasno navesti:
– gdje su smještena sidrišta pojasa
– tipove sigurnosnih pojasova za koje su ta sidrišta namijenjena.

DODATAK 1.

NAJMANJI BROJ SIDRIŠNIH TOČAKA

|  |  |  |  |  |  |
| --- | --- | --- | --- | --- | --- |
| Kategorija vozila | Sjedaća mjesta okrenuta prema naprijed | | | | Sjedaća mjesta okrenuta prema natrag |
| vanjska | | srednja | |
| prednja | ostala | prednja | ostala |
| M1 | 3 | 3 ili 2 Ø | 3 ili 2 \* | 2 | 2 |
| M2 ≤ 3,5 t | 3 | 3 | 3 | 3 | 2 |
| M3 i M2 > 3,5 t | 3  ☼ | 3 ili 2 ] | 3 ili 2 ] | 3 ili 2 ] | 2 |
| N1, N2 i N3 | 3 | 2 ili 0 # | 3 ili 2 \* | 2 ili 0 # | - |

*Napomene:*
2 – dva donja sidrišta koja dopuštaju ugradbu sigurnosnoga pojasa tipa B ili,
ako se zahtijeva u prilogu XV. Pravilnika TPV 115, tipa Br, Br3, Br4m ili Br4Nm.
3 – dva donja sidrišta i jedno gornje sidrište koja dopuštaju ugradbu
sigurnosnoga pojasa s tri točke tipa A ili, ako se zahtijeva u prilogu XV.
Pravilnika TPV 115, tipa Ar, Ar4m ili Ar4Nm.
Ø – upućuje se na točku 4.3.3 (dopuštena su dva sidrišta ako se sjedalo nalazi s
unutarnje strane prolaza).
\* – upućuje se na točku 4.3.4 (dopuštena su dva sidrišta ako se vjetrobransko
staklo nalazi izvan referentnoga područja).
# – upućuje se na točke 4.3.5 i 4.3.6 (zahtijevaju se dva sidrišta u izloženim
sjedećim mjestima).

☼ – upućuje se na točku 4.3.7. (dopuštena su dva sidrišta ako se ništa ne nalazi
u referentnome području).
] – upućuje se na točku 4.3.10 (posebna odredba za gornji kat vozila).

DODATAK 2.

SMJEŠTAJ DONJIH SIDRIŠTA – ZAHTJEVI JEDINO ZA KUT

|  |  |  |  |
| --- | --- | --- | --- |
| Sjedalo | | M1 | Kategorije  koje nisu M1 |
| prednje # | strana kopče (α2) | 45° – 80° | 30° – 80° |
| suprotno strani kopče (α1) | 30° – 80° | 30° – 80° |
| stalan kut | 50° – 70° | 50° – 70° |
| klupa – strana kopče (α2) | 45° – 80° | 20° – 80° |
| klupa – suprotno strani kopče (α1) | 30° – 80° | 20° – 80° |
| sjedalo koje se može namještati s kutom naslona < 20° | 45° – 80° (α2) \*  20° – 80° (α1) \* | 20° – 80° |
| stražnje # |  | 30° – 80° | 20° – 80° Ψ |
| sklopivo | Ne zahtijeva se sidrište pojasa. Ako je sidrište postavljeno, vidi zahtjeve za kut za prednje sjedalo i stražnje sjedalo. | | |

*Napomene:*
# – vanjsko i srednje
\* – ako je kut stalan vidi stavak 4.4.3.1.
Ψ – 45° - 90° u slučaju sjedala u vozilima kategorija M2 i M3.«

DODATAK 3.

OPISNI DOKUMENT br…..

u skladu s prilogom I. Pravilnika o homologaciji motornih vozila(1)koji se
odnosi na homologaciju tipa vozila s obzirom na sidrišta sigurnosnih pojasa
(Pravilnik TPV 119)
Sljedeći podaci, ako se primjenjuju, moraju se dostaviti u tri primjerka s
popisom priloženih dokumenata. Svi crteži moraju se dostaviti u prikladnu
mjerilu i dovoljno podrobni na formatu A4 ili presavijeni na taj format. Ako su
priložene fotografije, moraju prikazivati potrebne pojedinosti.
Ako sustavi, sastavni dijelovi ili zasebne tehničke jedinice imaju elektroničko
upravljanje, moraju se navesti podaci o njihovim značajkama.
0. OPĆI PODACI
0.1. Marka (trgovački naziv proizvođača):
.....................................................
0.2. Tip i opći trgovački opis (opisi):
..............................................................
0.3. Identifikacijska oznaka tipa, ako je postavljena na vozilu (b):
...................
0.3.1. Mjesto te oznake:
...............................................................................
0.4. Kategorija vozila (c):
..............................................................................
0.5. Naziv i adresa proizvođača:
...................................................................
0.8. Adresa (adrese) pogona za sklapanje:
....................................................
1. OPĆE KONSTRUKCIJSKE ZNAČAJKE VOZILA
1.1. Fotografije i/ili crteži vozila predstavnika tipa:............................................
9. KAROSERIJA
9.10.3. Sjedala
9.10.3.1. Broj:
...............................................................................................
9.10.3.2. Položaj i raspored:
..........................................................................
9.10.3.2.1. Sjedaća mjesta namijenjena za uporabu samo kad vozilo miruje: ...
9.10.3.3. Masa:
............................................................................................
9.10.3.4. Značajke: Opisi i nacrti:....................................................................
9.10.3.4.1. sjedala i njihovih sidrišta:
...............................................................
9.10.3.4.2. sustava za namještanje:
.................................................................
9.10.3.4.3. sustava za pomicanje i učvršćenje:
................................................
9.10.3.4.4. sidrišta sigurnosnih pojasova, ako su uključena u strukturu sjedala:.
9.10.3.6. Projektni kut naslona sjedala (torza):
...............................................
9.10.3.6.1. vozačevo sjedalo:
........................................................................
9.10.3.6.2. sva ostala sjedaća mjesta:
............................................................
9.10.3.7. Raspon namještanja sjedala:
...........................................................
9.10.3.7.1. vozačevo sjedalo:
........................................................................
9.10.3.7.2. sva ostala sjedaća mjesta:
............................................................
9.13. Sidrišta sigurnosnih pojasova
9.13.1. Fotografije i/ili nacrti karoserije koji prikazuju poziciju i dimenzije
stvarnih i djelotvornih sidrišta uključujući R-točke:
9.13.2. Nacrti sidrišta pojasova i dijelova strukture vozila na koje su ona
pričvršćena (s oznakom materijala):
9.13.3. Oznaka tipova(1) sigurnosnih pojasova odobrenih za postavljanje na
sidrištima kojima je vozilo opremljeno:

|  |  |  |  |  |
| --- | --- | --- | --- | --- |
| Red | Sjedalo | Položaj sidrišta | Mjesto sidrišta | |
| struktura vozila | struktura sjedala |
| prvi red sjedala | sjedalo na desnoj strani | donje vanjsko sidrište |  |  |
| donje unutarnje sidrište |  |  |
| gornje sidrište (sidrišta) |  |  |
| srednje sjedalo | donje vanjsko sidrište |  |  |
| donje unutarnje sidrište |  |  |
| gornje sidrište (sidrišta) |  |  |
| sjedalo na lijevoj strani | donje vanjsko sidrište |  |  |
| donje unutarnje sidrište |  |  |
| gornje sidrište (sidrišta) |  |  |
| drugi red sjedala # | sjedalo na desnoj strani | donje vanjsko sidrište |  |  |
| donje vanjsko sidrište |  |  |
| gornje sidrište (sidrišta) |  |  |
| srednje sjedalo | donje vanjsko sidrište |  |  |
| donje unutarnje sidrište |  |  |
| gornje sidrište (sidrišta) |  |  |
| sjedalo na lijevoj strani | donje vanjsko sidrište |  |  |
| donje unutarnje sidrište |  |  |
| gornje sidrište (sidrišta) |  |  |
| # Tablica se, po potrebi, može proširiti ako vozila imaju više od dva reda sjedala ili ako se nalaze više od tri sjedala po širini vozila. | | | | |

9.13.4. Opis pojedinoga tipa sigurnosnoga pojasa ako je sidrište smješteno u
naslonu za leđa sjedala ili ako je ugrađeno u napravu za apsorpciju
energije:...........…
Datum, datoteka
\_\_\_\_\_\_\_
(1) Točke i napomene koje su
upotrijebljene u ovom opisnom dokumentu odgovaraju onima koji su navedeni u
prilogu I. Pravilnika o homologaciji tipa motornih vozila. Izostavljene točke
koje nisu bitne u svrhu ovoga pravilnika.
(1) Za upotrijebljene simbole i oznake, vidi točke 1.1.3. i 1.1.4. iz
priloga III. Pravilnika TPV 131. U slučaju pojaseva tipa »S«, treba odrediti
vrstu tipa (tipova).

DODATAK 4.

CERTIFIKAT O HOMOLOGACIJI TIPA

*Obrazac
(najveći format: A4 (210 x 297 mm))*

Naziv
tijela za homologaciju

Izjava o:
– homologaciji tipa(1)
– proširenju homologacije tipa (1)
– odbijanju homologacije tipa (1)
– povlačenju homologacije tipa (1)
tipa vozila/sastavnog dijela/zasebne tehničke jedinice(1) s obzirom na u
76/115/EEZ s uključenim izmjenama i dopunama zaključno s Direktivom.../.../EZ.
Broj homologacije tipa:
Razlog za izmjenu ili dopunu:

**DIO I.**

0.1. Marka (trgovački naziv proizvođača):
0.2. Tip i opći trgovački opis (opisi):
0.3. Identifikacijska oznaka tipa, ako je postavljena na vozilu/sastavnome
dijelu/ /zasebnoj tehničkoj jedinici (1)(2):
0.3.1. Mjesto te oznake:
0.4. Kategorija vozila(3):
0.5. Naziv i adresa proizvođača:
0.7. Mjesto i način postavljanja homologacijske oznake na sastavnim dijelovima i
zasebnim tehničkim jedinicama:
0.8. Adresa (adrese) pogona za sklapanje:

**DIO II.**

1. Dodatni podaci (kada je primjenjivo) (vidi dodatak):
2. Tehnička služba odgovorna za provedbu ispitivanja:
3. Datum izvještaja o ispitivanju:
4. Broj izvještaja o ispitivanju:
5. Napomene (ako ih ima) (vidi dodatak):
6. Mjesto:
7. Datum:
8. Potpis:
9. Priložen je popis opisne dokumentacije pohranjene u tijelu mjerodavnom za
homologaciju, koja se može dobiti na zahtjev.

Dopuna certifikata o homologaciji br…..

koja se odnosi na homologaciju tipa vozila s obzirom na Direktivu 76/115/EEZ s
uključenim izmjenama i dopunama zaključno s Direktivom.../.../EZ
1. Dodatni podaci
1.1. Kategorija vozila:
1.2. Smještaj sidrišta i predviđenih sigurnosnih pojaseva:

|  |  |  |  |  |
| --- | --- | --- | --- | --- |
| Red | Sjedalo | Položaj sidrišta | Mjesto sidrišta | |
| struktura vozila | struktura sjedala |
| prvi red sjedala | sjedalo na desnoj strani | donje vanjsko sidrište |  |  |
| donje unutarnje sidrište |  |  |
| gornje sidrište (sidrišta) |  |  |
| srednje sjedalo | donje vanjsko sidrište |  |  |
| donje unutarnje sidrište |  |  |
| gornje sidrište (sidrišta) |  |  |
| sjedalo na lijevoj strani | donje vanjsko sidrište |  |  |
| donje unutarnje sidrište |  |  |
| gornje sidrište (sidrišta) |  |  |
| drugi red sjedala # | sjedalo na desnoj strani | donje vanjsko sidrište |  |  |
| donje unutarnje sidrište |  |  |
| gornje sidrište (sidrišta) |  |  |
| srednje sjedalo | donje vanjsko sidrište |  |  |
| donje unutarnje sidrište |  |  |
| gornje sidrište (sidrišta) |  |  |
| sjedalo na lijevoj strani | donje vanjsko sidrište |  |  |
| donje unutarnje sidrište |  |  |
| gornje sidrište (sidrišta) |  |  |
| # Tablica se, po potrebi, može proširiti ako vozila imaju više od dva reda sjedala ili ako se nalaze više od tri sjedala po širini vozila. | | | | |

5. Napomene:
\_\_\_\_\_\_\_
(1) Prekriži što se ne
primjenjuje.
(2) Ako identifikacijska oznaka tipa sadrži znakove koji nisu bitni
za opis vozila, sastavnoga dijela ili zasebne tehničke jedinice koji su
obuhvaćeni ovom potvrdom o homologaciji tipa, takve znakove treba u
dokumentaciji prikazati simbolom«?« (npr. ABC??123??).
(3) Kako je određeno u prilogu II.A Pravilnika o homologaciji tipa
motornih vozila.
(1) Za upotrijebljene simbole i oznake vidi točke 1.1.3. i 1.1.4. iz
priloga III. Pravilnika TPV 131. U slučaju pojasova tipa »S«, treba odrediti
vrstu tipa (tipova).

**PRILOG II.**

*Slika 1*PODRUČJA SMJEŠTAJA DJELOTVORNIH SIDRIŠTA POJASEVA

![](dodatni/348303.gif)

*Slika 2*DJELOTVORNA GORNJA SIDRIŠTA U SKLADU S TOČKOM 4.4.4.7.3. IZ PRILOGA I.

![](dodatni/348304.gif)

**PRILOG III.**VUČNA NAPRAVA

*Slika 1*![](dodatni/348305.gif)

*Slika 3
![](dodatni/348306.gif)*
sve dimenzije u milimetrima

Pravilnik, NN 71/2008-2375
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)